钦定古今图书集成/明伦汇编/官常典/第620卷 > 《池州到任谢上表》王十朋
## 钦定古今图书集成/明伦汇编/官常典/第620卷 > 《池州到任谢上表》王十朋

失职中司，黜官小郡。尚分符竹，初见吏民。咎大罚轻，
感深涕陨。伏念臣起身寒苦，淑学浅疏。自甘穷老于
布韦，执谓冒荣于轩冕。越从冗散，亲被简知。璧水道
山，提携群彦。纶垣琐闼，接武近班。皆席上待问之珍，
非柱后惠文之用。忽蒙宸笔，俾总台纲。义不苟辞，辄
奋蜉蝣之力；志惭无勇，亟闻鹰隼之呼。矧惟圣主之
难遭，亦恃孤忠之可察。封章上达，遂忘白简之猜嫌；
负罪左迁，犹得朱轓之贲饰。涵容厚矣，报称缺然。伏
遇陛下湛恩庞洪，垂听宽裕，执用赏用刑之要，权使
功使过之宜。是致孱庸，未从远斥。臣敢不布宣德意，
抚养编氓。影落江湖，踽踽自怜于去国；梦追鹓鹭，区
区常念于爱君。必誓糜捐，仰酬覆帱。